**MÁJUSBAN ISMÉT BORANGOLÁS A MISKOLCI TÖRTÉNELMI AVASON**

**A Miskolc város napja ünnepséghez kapcsolódó bor- és gasztronómiai fesztivál immár hetedik alkalommal kerül megrendezésre az Európában egyedülálló, a város szívében található pincesoron és az Avasi kilátónál.**

A Miskolczi Borbarátok Társasága Egyesület által elindított, civil szervezetek összefogásával szerveződő, a tradicionális miskolci pincekultúra hagyományainak újjáélesztését célzó Avasi Borangolás idén már 3 napon is várja a látogatókat, május 17-18-19-én.

Az ország egyik legkülönlegesebb adottságú fesztiváljának helyszín kínálata az előző évekhez képest tovább bővül, még több borász és étterem mutatkozik be és a zenei programok száma is nő. Az Avasi Református templomban csütörtökön Kiss Kata Zenekara, pénteken pedig Janicsák Veca koncertje várja a látogatókat, az Avasi kilátónál felállított nagyszínpadon pedig esténként 3-3 közkedvelt hazai zenekar nagykoncertjei lesznek hallhatók. A pénteki napon fellép a Ham Ko Ham, a **Margaret Island**, az Ildi Rider, szombaton pedig a Compact Disco, az Áll-A-Tok zenekar és 4 év után először ismét hallhatja a miskolci fesztivál közönség a **Quimby** zenekart.

A rendezvény 3 napján feléled az egész avasi pinceoldal. A borangolókat a nagykoncerteken túl a hegyoldal számos pincéjénél különböző stílust (népi, jazz és világzene) képviselő zenekarok és utcazenészek várják majd. A borokról a helyi gazdákon kívül Magyarország jelentős borvidékeiről meghívott több mint 70 borászat fog gondoskodni. Az ételeket a város neves vendéglői és a Food Truck Show tagjai tálalják az Avas több pontján és az Avas tetőn, a kilátó mellett kialakított Gasztroplaccon.

A Borangolás a fesztiválpohár megvásárlása mellett továbbra is ingyenes, de az Avasi Református templomban és az Avasi kilátónál tartandó koncertek csak belépőjeggyel vagy bérlettel lesznek látogathatók.

**A Miskolc Belvárosi Gazdaságfejlesztő Klaszter ebben az évben is a rendezvény együttműködő partnere.**

**További információ:**

<https://www.facebook.com/avasiborangolas/>

<http://www.borangolas.hu/>